সৌদি যুবরাজ আসলে কোন কূটচাল চালছেন? ইসরায়েলের প্রতি কেন তিনি বন্ধুত্বের হাত বাড়াচ্ছেন? কেনইবা ট্রাম্পের সুরে সুর মেলাচ্ছেন? সবমিলে তারুণ্যের প্রতীক সৌদি যুবরাজকে নিয়ে রহস্য কম না। এমনকি তাঁর মরা-বাঁচা নিয়েও তৈরি হয়েছে রহস্য। ইরানের গণমাধ্যমগুলো জানায়, গত ২১ এপ্রিল রিয়াদে রাজপ্রাসাদে এক ‘অভ্যুত্থানচেষ্টায়’ গুলিবিদ্ধ হয়ে মোহাম্মদ বিন সালমান মারা গিয়ে থাকতে পারেন। এমন গুঞ্জনের মুখে মে মাসের শেষের দিকে তাঁর একটি নতুন ছবি প্রকাশ করে দেশটির রাজপরিবার। ওই ছবিতে দেখা যায়, যুবরাজ কাউন্সিল ফর ইকোনমিক অ্যান্ড ডেভেলপমেন্ট অ্যাফেয়ার্সের সভায় সভাপতিত্ব করছেন। আরও টাটকা খবর হলো বিশ্বকাপের উদ্বোধনী অনুষ্ঠানে যোগ দিতে যুবরাজ রাশিয়া যাবেন। সৌদি আরব ১৪ জুন রাশিয়ার বিরুদ্ধে খেলবে। নিজ ফুটবল দলের সমর্থনে তিনি রাশিয়া যাচ্ছেন।